Здравейте,


резервирахме настаняване в Италия чрез booking. Резервацията бе направена без право на анулация. Предвид пандемията и ограниченията за пътуване – нито хотелът може да извърши услугата, нито ние да достъпим хотела. Имаме ли право на анулация или на промяна на резервацията на базата на форс мажорните обстоятелства? Как трябва да подходим, предвид факта, че получаваме отговор от хотела: “Сами сте избрали резервация без право на анулация, съжаляваме”, а booking отговориха, че трябва да уважим отговора на хотела…


Предварително благодаря!




възстановяване на сума по резервация чрез booking
=================================================

 

Здравейте, Неда, 


съгласно чл. 89, ал. 5 и ал. 6 от Закона за туризма  

“(5) Пътуващият има право да прекрати договора за туристически пакет преди започването на изпълнението на туристическия пакет, без да заплаща никаква такса за прекратяване в случай на непреодолими и извънредни обстоятелства, настъпили или случващи се в мястото на дестинацията или в непосредствена близост до него, които засягат значително изпълнението на туристическия пакет или превоза на пътници до дестинацията.  

(6) При прекратяване на договора за туристически пакет съгласно ал. 5 пътуващият има право на пълно възстановяване на всички направени плащания за туристическия пакет, но няма право на допълнително обезщетение.”


В тази връзка можете да отправите писмено запитване до хотела и booking, като цитирате горните приложими разпоредби и изискате получаването на писмен отговор. Запитването може да бъде съставено и изпратено от адвокат, както и можете да сезирате допълнително КЗП или/и Министерството на туризма.


Поздрави,  

адв. Николина Митова  

0898 303092


